**POSLOVI, MOGUĆNOSTI, PREDUZEĆA, PODRŠKA**

**Aktivnа inkluzijа nezaposlenih žena na tržište rada**

**Osnovne informacije o Projektu**

[Centar za socijalnu politiku](http://csp.org.rs/sr/), u saradnji sa [Ženskim centrom Užice](https://sites.google.com/site/zenskicentarue/) i opštinama [Dimitrovgrad](http://www.dimitrovgrad.rs/) i [Priboj](http://www.priboj.rs/), sprovodi projekat *Poslovi, mogućnosti, preduzeća, podrška*. Projekat se bavi uključivanjem na tržište rada nezaposlenih žena koje se nalaze u nekoj od životnih teškoća – žive u domaćinstvu koje prima neki oblik finansijske socijalne pomoći, imale su iskustvo porodičnog nasilja, živele su ili žive u hraniteljskoj porodici ili instituciji za smeštaj i sl.

Projekat nastoji da testira i utvrdi delotvorne mere podrške nezaposlenim ženama radi lakšeg uključivanja na tržište rada, i to kroz a) primenu specifičnog aktivacionog miksa i pružanje specifičnih mera individualizovane podrške i b) bolje korišćenje postojećih javnih mera podrške iz oblasti zapošljavanja i socijalne zaštite i promovisanje međusektorske saradnje na lokalnom nivou. Projektne aktivnosti se sprovode u Užicu, Dimitrovgradu, Priboju i Čajetini od januara 2019. do 2020. godine. Projekat finansira Evropska unija.

Cilj Projekta je da kroz rad sa najmanje 120 teško zapošljivih žena unapredi njihove veštine i znanja potrebna za aktivno traženje posla i uključivanje u tržište rada. Osim toga, Projekat će omogućiti efikasnu saradnju među lokalnim institucijama u ovoj oblasti i sprovesti integrisane usluge kako bi se odgovorilo na potrebe nezaposlenih žena. Projekat će uticati na podizanje svesti u široj javnosti i među predstavnicima institucija o značaju aktivne inkluzije ugroženih grupa žena, i tako doprineti široj raspravi na lokalnom i nacionalnom nivou o optimalnom paketu mera za aktivnu inkluziju u Republici Srbiji.

**Postojeći okvir za razvoj aktivne inkluzije u EU i Republici Srbiji**

**Rodna nejednakost na tržištu rada onemogućava da talenat i potencijal radno sposobnog stanovništva budu u potpunosti iskorišćeni, što umanjuje mogućnosti za ekonomski rast.** Po procenama [Svetske banke](http://pubdocs.worldbank.org/en/862651521147002998/PPT-Gender-TF-final.pdf), BDP u Srbiji bi bio 16% veći kada bi žene učestvovale na tržištu rada u istoj meri kao muškarci. Istraživanje [Novčana davanja za decu i porodice sa decom u Srbiji](http://csp.org.rs/en/assets/publications/files/Family%20Children%20Cash%20Benefits%20in_Serbia.pdf) ukazuje da integrisane usluge socijalne zaštite moraju biti neizostavni deo programa podrške siromašnim porodicama. Međutim, ovakav pristup još uvek nedostaje u lokalnim zajednicama, bez obzira na njihovu veličinu ili stepen razvoja. Jednakost žena i muškaraca u sferi socijalne politike i zapošljavanja, kao i unapređenje administrativnih kapaciteta za obezbeđivanje rodne ravnopravnosti, prepoznati su kao prioritetne oblasti delovanja u *Nacionalnoj strategiji za rodnu ravnopravnost za period od 2016. do 2020. godine*, *Strategiji za socijalno uključivanje Roma i Romkinja u Republici Srbiji za period od 2016. do 2025. godine* i *Programu reformi politike zapošljavanja i socijalne politike* (2016-2020).

**Tokom proteklih deset godina, razlika u stopi zaposlenosti muškaraca i žena u Republici Srbiji značajno je smanjena, ali se i dalje kod žena svih starosnih grupa beleži veći stepen neaktivnosti i nezaposlenosti.** Iako čine polovinu radno sposobnog stanovništva, žene su u manjini među učesnicima na tržištu rada. Položaj žena na tržištu rada je karakterističan po relativno malom učešću žena u radno aktivnoj populaciji, po znatno višoj stopi nezaposlenosti i značajno nižoj stopi zaposlenosti u odnosu na muškarce (50% prema 35%), kao i po nepovoljnim trendovima u oblasti preduzetništva. Rodna nejednakost u pristupu poslu još je naglašenija u ruralnim oblastima gde je među zaposlenima 33% više muškaraca nego žena, zbog pretežno tradicionalnog načina života, kao i zbog nedostatka adekvatnih usluga za brigu o deci. Žene sa niskim nivoom obrazovanja imaju gotovo dva puta manje šansi da se zaposle nego muškarci sa istim nivoom obrazovanja. [Indeks rodne jednakosti u Srbiji](http://socijalnoukljucivanje.gov.rs/wp-content/uploads/2016/02/Izvestaj_Indeks_rodne_ravnopravnosti_2016_EN.pdf) iznosi 40,6% (EU 52,9%) pri čemu je naročito nizak nivo rodne jednakosti u oblasti rada i zarade – manje od 30%.

**Iako već postoje propisi koji regulišu pravo na jednaku zaradu, pristup zapošljavanju i brigu o roditeljstvu za žene i muškarce, potrebno je dalje raditi na unapređivati propisa i njihovoj efikasnijoj primeni.** Briga o deci i porodične obaveze su često glavni razlozi za odustajanje od aktivnog traženja posla i predstavljaju ozbiljnu prepreku prilikom zapošljavanja žena. Osim teško zapošljivih mladih žena i žena sa malom decom, žene starije od 45 godina koje su izgubile posao, takođe su u teškom položaju na tržištu rada s obzirom da su im ograničene mogućnosti da nađu novi posao. U tom smislu, [Svetska banka](http://pubdocs.worldbank.org/en/862651521147002998/PPT-Gender-TF-final.pdf) ističe da su dva najveća izazova u vezi sa povećanjem učešća žena na tržištu rada: a) slaba dostupnost odgovarajućih usluga, posebno usluga usmerenih na brigu o deci i b) nedostatak programa obuke za sticanje veština i obrazovanje.

**Metodologija Projekta je razvijena na osnovu** [**glavnih zaključaka**](http://www.europarl.europa.eu/RegData/etudes/STUD/2015/569971/IPOL_STU(2015)569971_EN.pdf) **o sprovođenju** [**Preporuka Evropske komisije o aktivnoj inkluziji**](https://eur-lex.europa.eu/legal-content/EN/ALL/?uri=CELEX:32008H0867)**.** Evropska komisija navodi nekoliko izazova koje treba imati u vidu prilikom osmišljavanja aktivnih mera inkluzije – o čemu će se posebno voditi računa tokom sprovođenja ovog Projekta: 1) poteškoće u koordinaciji na lokalnom nivou; 2) podela nadležnosti na različitim nivoima u oblasti kreiranja i sprovođenja javnih politika; 3) ograničen pristup uslugama usled nedovoljnog javnog finansiranja, i 4) nedovoljni administrativni kapaciteti za koordinaciju aktivne inkluzije unutar i između nadležnih institucija.[[1]](#footnote-1) Kao što se ističe u Preporukama Evropske komisije, da bi politike aktivne inkluzije bile uspešne različiti akteri, uključujući socijalne partnere i nevladine organizacije, treba da aktivno učestvuju, usaglašavaju prioritete i udružuju resurse kako bi se postigli zajednički ciljevi.

**Pregled ključnih projektnih aktivnosti:**

* Sprovođenje istraživanja na lokalnom nivou o postojećim mehanizmima za uključivanje nezaposlenih žena koje se nalaze u nekoj od životnih teškoća, i izrada individualnih planova za pružanje podrške ženama koje učestvuju u Projektu.
* Neposredan rad sa izabranom grupom nezaposlenih žena kroz pružanje individualizovanih mera za aktivnu inkluziju, kao što su 1) psihosocijalna podrška, 2) obuke i sticanje poslovnih veština, 3) savetodavna podrška u traženju posla, 4) podrška prilikom osnivanja preduzeća ili preduzetničke radnje i 5) mentorska podrška.
* Osmišljavanje predloga mera za razvoj međuinstitucionalnih modela i integrisanih usluga socijalne zaštite za aktivnu inkluziju nezaposlenih žena koje se nalaze u nekoj od životnih teškoća.
* Organizovanje treninga za zaposlene u institucijama koje deluju na lokalnom nivou (Nacionalna služba za zapošljavanje, centri za socijalni rad, opštinske službe društvenih delatnosti, lokalna tela za rodnu ravnopravnost, ali i civilni sektor i poslovna zajednica) u vezi sa primenom međuinstitucionalnih modela i sprovođenjem integrisanih usluga socijalne zaštite.
* Unapređenje međusektorske saradnje i pružanje integrisanih usluga koje olakšavaju pristup poslovima i kvalitetnijim uslugama, kroz organizovanje skupova za razmenu iskustava ([*peer review*](https://ec.europa.eu/social/main.jsp?catId=1004&langId=en))sa svim zainteresovanim akterima na lokalnom nivou. Najmanje 80 profesionalaca na lokalnom nivou imaće priliku da unapredi svoje veštine i znanje o aktivnoj inkluziji i pružanju integrisane podrške teže zapošljivim ženama.
* Sprovođenje lokalnih kampanja o merama aktivne inkluzije i o integrativnom pristupu koji podržava uključivanje žena na tržište rada i njihov pristup kvalitetnim uslugama.

1. Izvor: Assessment of the Implementation of the European Commission Recommendation on Active Inclusion: A study of national policies. Social Europe, 2013. Hugh Frazer and Eric Marlier, National University of Ireland Maynooth, CEPS/INSTEAD [↑](#footnote-ref-1)